ན་མོ་གུ་རུ་བྷྱཱཿ བླང་དང་དོར་བྱའི་གནས་རྣམས་ཐུགས་ཆུད་དེ། །ཉམས་སུ་བསྟར་བས་གོ་འཕང་མཆོག་བརྙེས་ནས། །ཐར་འདོད་རྣམས་ལ་ཚུལ་དེ་འདོམས་མཛད་པ། །བླ་མ་ཐུབ་པའི་དབང་པོར་གུས་ཕྱག་འཚལ། །དལ་འབྱོར་རྟེན་འདི་སྲིད་མཚོ་སྒྲོལ་བའི་གྲུར། །ཤེས་ཏེ་སྣང་ཤས་དབང་དུ་མ་སོང་བར། །འཆི་བ་མི་རྟག་དྲན་པས་རྒྱུད་བསྐུལ་ཏེ། །མདོ་སྔགས་རྣམས་ལ་ཉམས་ལེན་སྙིང་པོར་མཛོད། །རྒྱ་ཆེན་གཞུང་ལུགས་མང་དུ་ཐོས་པའི་ནོར། །བསམ་སྒོམ་རྒྱལ་མཚན་རྩེ་མོར་ལེགས་མཆོད་དེ། །སྨིན་ཅིང་གྲོལ་བ་འདོད་དགུའི་ཆར་ཆེན་གྱིས། །རང་གཞན་དམ་ཆོས་དབུལ་བ་སེལ་བར་རིགས། །བསྟན་པའི་རྩ་བ་ལྷག་པའི་ཚུལ་ཁྲིམས་ཏེེ། །འདི་མེད་འགྲམ་རྩ་ཟད་པའི་ཁང་རུལ་འདྲ། །དེ་ཕྱིར་སྡོམ་གསུམ་མེ་ལོང་གཙང་མའི་ངོགས། །དྲན་ཤེས་བྱི་དོར་ཡང་ཡང་བསྟེན་པར་འཚལ། །ཟབ་མོའི་ལྟ་བ་ཤིན་ཏུ་རྟོགས་དཀའ་བས། །གངས་ཅན་ལྗོངས་འདིར་ལྟ་བའི་འདོད་ཚུལ་མང་། །འོན་ཀྱང་ཀླུ་སྒྲུབ་དགོངས་དོན་བཙོང་ཁ་པས། །བཀྲལ་དེ་ཐུགས་དམ་མཐིལ་དུ་མཛད་པར་རིགས། །སེམས་མཆོག་རྟ་བདུན་སྣང་བ་དང་བྲལ་ན། །ཐེག་ཆེན་ཆུ་སྐྱེས་ཟེའུ་འབྲུ་གསལ་མི་ནུས། །དེ་ཕྱིར་སྨོན་འཇུག་བྱང་སེམས་ཉམས་ལེན་གྱིས། །སྤྱོད་ལམ་ཐམས་ཅད་དོན་དང་ལྡན་པར་འཚལ། །ལྟ་གྲུབ་གཙང་ཞིང་ཚུལ་ཁྲིམས་རྣམ་པར་དག །ཐོས་པའི་དོན་རྣམས་རང་གི་རྒྱུད་ལ་སྦྱོར། །གང་འཚམ་ཐབས་ཀྱིས་བསྟན་འགྲོའི་ཕན་བདེ་སྤེལ། །འདི་ནི་ཉམས་ལེན་གནད་ཀྱི་བསྡུས་དོན་ཡིན། །ནག་ཕྱོགས་མི་དང་མི་མིན་བར་གཅོད་ཀྱི། །གཡུལ་ལས་རྒྱལ་ཕྱིར་ཡི་དམ་བསྙེན་སྒྲུབ་དང་། །བཟླས་བརྗོད་མཐུ་ལྡན་བསྲུང་མར་འཕྲིན་བཅོལ་སོགས། །ཐུགས་དམ་བསྲུང་བའི་རུ་མཚོན་བསྒྲེང་བར་འཚལ། །བསླབ་བྱའི་གནས་ནི་རྒྱ་མཚོ་ལྟ་བུ་སྟེ། །མཐའ་དག་སུ་ཞིག་སྤོབས་པས་འཐུང་བར་ནུས། །ཆུ་ཐིགས་ཙམ་ཞིག་བདག་བློའི་ཀུ་ཤ་ཡིས། །འཐོར་འདིས་ཁྱོད་ཐུགས་གདུང་བ་སེལ་གྱུར་ཅིག །ཅེས་པ་འདི་ནི་བསྟན་པའི་གསལ་བྱེད་ཆེན་པོ་ཕ་ཡུལ་བ་སྟོང་འཁོར་མཆོག་གི་སྤྲུལ་པའི་སྐུ་རིན་པོ་ཆེས་ནན་ཏན་དུ་བསྐུལ་བའི་ངོར། ༸བཙུན་པ་དཀོན་མཆོག་འཇིགས་མེད་དབང་པོས་གཡར་ཁྲལ་དུ་སྦྱར་བའོ།། །།